Diari Oficial de la Generalitat Valenciana


Sumari del DOGV 3755, del 23-05-2000 (2000/3946)

ORDRE de 13 d'abril de 2000, de la Conselleria de Cultura, Educació i Ciència, per la qual es convoquen subvencions a les entitats inscrites en els XVIII Jocs Esportius de la Comunitat Valenciana i que hagen assegurat amb la Mutualitat General Esportiva els riscos d'accident esportiu que puguen sofrir i la responsabilitat civil per accions o omissions.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3755

Data del DOGV
:   23-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3946


Data del document
:   13-04-2000

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * mutualitat social
    * ajuda pública
    * suport econòmic
    * esport
    * associació
    * espectacle esportiu

ORDRE de 13 d'abril de 2000, de la Conselleria de Cultura, Educació i Ciència, per la qual es convoquen subvencions a les entitats inscrites en els XVIII Jocs Esportius de la Comunitat Valenciana i que hagen assegurat amb la Mutualitat General Esportiva els riscos d'accident esportiu que puguen sofrir i la responsabilitat civil per accions o omissions. [2000/X3946]
  
L'Ordre de 5 d'agost de 1999, de la Conselleria de Cultura, Educació i Ciència (DOGV núm. 3.562, de 17 d'agost), convocava els XVIII Jocs Esportius de la Comunitat Valenciana per a xiquets i joves en edat escolar i aprovava les bases per les quals es regixen. En la base 9.6 de l'annex I, bases generals, s'establix que la Conselleria de Cultura, Educació i Ciència podrà subvencionar el cost de les primes de les assegurances d'accident esportiu i de responsabilitat civil que concerten els clubs o entitats esportives participants amb la Mutualitat General Esportiva, dins les disponibilitats pressupostàries.
  
D'altra banda, el dia 1 de febrer de 1999 es va firmar a València un conveni de col·laboració entre la Conselleria de Benestar Social i la Mutualitat General Esportiva (en avant MGE) per a la cobertura del risc d'accident esportiu i la responsabilitat civil derivats de la pràctica esportiva en els Jocs Esportius de la Comunitat Valenciana, i per a la consideració com a entitat col·laboradora de la Conselleria de Benestar Social a l'efecte de la subvenció o ajuda a concedir a les entitats públiques i privades que inscriguen equips en els Jocs Esportius de la Comunitat Valenciana, tot això prorrogat i modificat, d'acord amb el Decret 13/1999 de 30 de juliol, del president de la Generalitat Valenciana, en què s'atribuïxen les competències relatives a esports a la Conselleria de Cultura, Educació i Ciència, en l'addenda firmada el 30 de desembre de 1999 i valedora per a l'any 2000.
  
La base 7.2 del conveni subscrit amb la MGE establix, entre les obligacions de la Conselleria de Cultura, Educació i Ciència, la de dur a terme l'any 2000 una convocatòria de subvencions per a les entitats inscrites en els XVIII Jocs Esportius de la Comunitat Valenciana, en els termes a què es referix la clàusula 6ª del Conveni.
  
Així mateix l'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa, establix que podran tramitar-se anticipadament subvencions a càrrec del capítol IV sempre que estiguen recollides en els annexos de transferències inclosos en el projecte de llei de pressupostos per al pròxim exercici, remés pel Govern Valencià a les Corts.
  
En virtut d'això i fent ús de les competències en matèria d'esports assignades pel Decret 13/1999, de 30 de juliol, del president de la Generalitat Valenciana, a la Conselleria de Cultura, Educació i Ciència, i d'acord amb l'article 35 de la Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions a entitats inscrites en els XVIII Jocs Esportius de la Comunitat Valenciana i que asseguren els seus equips amb la Mutualitat General Esportiva dels riscs d'accident esportiu que puguen sofrir i la responsabilitat civil per accions o omissions, per un import global màxim de vint-i-vuit milions cinc-centes mil pessetes (equivalent a 171.288,45 euros), a càrrec del capítol IV, secció 09, servei 09, programa 457.10 i línia 413/000/00, dels Pressupostos de la Generalitat Valenciana per a l'any 2000.
  
Segon
  
L'import global, així com tots els tràmits dictats fins al moment immediatament anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línia corresponents que s'establisquen en la Llei de Pressupostos de la Generalitat Valenciana per a l'any 2000.
  
Tercer
  
Aprovar les bases per les quals es regula la convocatòria de subvencions a entitats, que figuren com a annex I d'esta ordre.
  
DISPOSICIONS FINALS
  
Primera
  
Per a l'adequat desenrotllament i execució del que disposa la present ordre es delega en el director general de l'Esport la facultat per a dictar les resolucions necessàries per a la seua correcta aplicació.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre que esgota la via administrativa es podrà interposar recurs contenciós administratiu, en el termini de dos mesos comptats des de l'endemà de la publicació, davant el Tribunal Superior de Justícia de la Comunitat Valenciana, segons els articles 10.1 j) i 46 de la Llei 29/1998, de 13 de juliol, reguladora de la dita jurisdicció, sense perjuí de la possibilitat d'interposar amb caràcter previ un recurs potestatiu de reposició davant el conseller de Cultura, Educació i Ciència en el termini d'un mes a comptar des de l'endemà de la publicació en el DOGV, segons els articles 107 i 117 de la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.
  
València, 13 d'abril de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per les quals es regula la concessió de subvencions destinades a les entitats inscrites en els XVIII Jocs Esportius de la Comunitat Valenciana i que hagen assegurat amb la Mutualitat General Esportiva els riscos d'accident esportiu que puguen sofrir i la responsabilitat civil per accions o omissions.
  
Primera. Beneficiaris
  
1.1. Podran sol·licitar estes subvencions les entitats que complisquen els següents requisits:
  
1.1.1. Estar inscrites i participar en els XVIII Jocs Esportius de la Comunitat Valenciana, amb equips en qualsevol de les fases i nivells, d'acord amb les bases de l'ordre de convocatòria dels Jocs.
  
1.1.2. Haver afiliat equips a la Mutualitat General Esportiva, a través de les direccions territorials de la Conselleria de Cultura, Educació i Ciència.
  
Segona. Objecte i aplicació de les subvencions
  
Les subvencions a les entitats objecte d'esta convocatòria tindran com a finalitat contribuir al finançament del cost de les primes d'afiliació a la Mutualitat General Esportiva i fomentar la participació en els XVIII Jocs Esportius de la Comunitat Valenciana.
  
Tercera. Sol·licituds i documentació
  
3.1. Les sol·licituds es realitzaran per mitjà d'instància dirigida a la Conselleria de Cultura, Educació i Ciència, Direcció General de l'Esport, segons model que figura en l'annex II de la present ordre.
  
3.2. La sol·licitud de subvenció de les entitats haurà d'anar acompanyada del document següent:
  
- Certificat expedit per les seccions d'Esports de les direccions territorials de Cultura, Educació i Ciència que especifique el nombre total d'inscrits per cada entitat.
  
3.3. A més de la documentació assenyalada en el punt 3.2, la Direcció General de l'Esport podrà demanar les informacions, aclariments o documents complementaris que estime necessaris per al seu assessorament.
  
3.4. Les sol·licituds es presentaran en el Registre General de la Conselleria de Cultura, Educació i Ciència, o en els registres de les direccions territorials de la Conselleria de Cultura, Educació i Ciència, les seccions o centres d'Esports d'Alacant, Castelló o València, o en els llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5. El termini de presentació de sol·licituds serà de vint dies hàbils, comptats a partir de l'endemà de la publicació de la present ordre en el DOGV.
  
3.6. L'admissió a tràmit d'una sol·licitud de subvenció no generarà cap compromís de concessió.
  
3.7. Quan la sol·licitud no tinga els requisits o falte algun document complementari dels exigits en cada cas, es requerirà els interessats perquè ho esmenen en el termini de deu dies, i se'ls advertirà que l'expedient serà arxivat si es deixa passar el termini sense esmenar-ho.
  
3.8. En la sol·licitud s'indicaran totes les altres subvencions o ajudes que s'hagen sol·licitat o que hagen sigut atorgades per altres administracions o ens públics o privats.
  
Quarta. Condicions prèvies a l'obtenció de la subvenció
  
Els beneficiaris de subvencions a l'empara de la present convocatòria hauran d'acreditar que es troben al corrent en les seues obligacions tributàries i de la Seguretat Social en el moment d'acabament del termini de presentació de sol·licituds i en la forma establida en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
Queden exempts del compliment d'esta obligació els ajuntaments i les entitats beneficiàries d'una subvenció que no supere la quantia de tres-centes mil pessetes per concepte i any.
  
Quinta. Valoració de les sol·licituds i resolució del procediment
  
5.1. Als efectes previstos en esta ordre, es constituirà una comissió avaluadora formada per cinc membres, designats pel director general de l'Esport, encarregada de l'estudi i valoració de les sol·licituds presentades.
  
5.2. Una vegada constituïda, la Comissió procedirà a l'estudi i valoració de les sol·licituds i comprovarà el compliment dels requisits de les bases, tenint en compte per a la concessió de les subvencions els següents criteris:
  
5.2.1. Nombre d'esportistes, entrenadors i delegats participants en els diferents equips inscrits per les entitats en els XVIII Jocs Esportius de la Comunitat Valenciana i afiliats a la Mutualitat General Esportiva.
  
5.2.2. Les entitats rebran en concepte de subvenció fins a una quantitat màxima de 370 PTA (2,22 euros) per afiliat.
  
5.3. Una vegada formalitzats els actes d'instrucció corresponents, la Comissió elevarà la proposta de resolució de concessió o desestimació al director general de l'Esport, que resoldrà sobre la subvenció i en determinarà la quantia, per delegació del conseller de Cultura, Educació i Ciència.
  
5.4. La Direcció General de l'Esport notificarà als interessats la resolució de concessió o desestimació de les sol·licituds presentades. No obstant això, les sol·licituds sobre les quals no recaiga resolució expressa en el termini de tres mesos des de l'inici del termini de presentació d'instàncies, s'entendran desestimades.
  
Sexta. Obligacions dels beneficiaris
  
6.1. Els beneficiaris de subvencions a entitats esportives estan obligats a:
  
6.1.1. Participar en els XVIII Jocs Esportius de la Comunitat Valenciana i afiliar els seus equips a la Mutualitat General Esportiva.
  
6.1.2. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat procedents d'altres administracions o ens públics o privats.
  
6.1.3. Participar o assistir a actes o activitats esportives, a sol·licitud de la Direcció General de l'Esport, en la forma que s'acorde, que no afecte el normal desenrotllament de les activitats pròpies de l'entitat esportiva.
  
6.1.4. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
6.1.5. Acreditar davant la Conselleria de Cultura, Educació i Ciència el compliment dels requisits i condicions que determinen la concessió de l'ajuda.
  
6.2. Quedarà sense efecte la concessió de la subvenció si durant els XVIII Jocs no es realitza l'activitat que va motivar la seua concessió; si es deixen de reunir els requisits que es van exigir, o si s'incomplixen, sense causa que ho justifique, les condicions establides en la present convocatòria.
  
Sèptima. Modificació de la resolució de concessió
  
7.1. L'import de la subvenció concedida no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost total de les primes a satisfer per l'entitat beneficiària.
  
7.2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
7.3. Així mateix podrà ser motiu de modificació de la subvenció concedida qualsevol de les següents circumstàncies:
  
a) Abandonar la competició una vegada concedida la subvenció.
  
b) Que l'entitat subvencionada siga sancionada en ferm pel Comité Valencià de Disciplina Esportiva.
  
Octava. Procediment de pagament i terminis de justificació
  
8.1. L'entrega de les subvencions s'efectuarà a través de la MGE, que actuarà com a entitat col·laboradora en els termes del Conveni de col·laboració subscrit amb la Conselleria de Benestar Social el dia 1 de febrer de 1999, conveni que ha sigut prorrogat per a l'any 2000 per mitjà d'addenda firmada el 30 de desembre de 1999.
  
8.2. Les entitats beneficiàries rebran la subvenció per mitjà de la seua deducció de l'import de la prima a pagar per totes les afiliacions en la MGE.
  
8.3. Per a la percepció de la subvenció, que podrà ser lliurada d'una sola vegada o en parts, la MGE haurà de presentar la següent documentació:
  
8.3.1. Certificat acreditatiu de les afiliacions produïdes en el període que es justifique.
  
8.3.2. Còpia confrontada de la factura o factures emeses a nom de les entitats.
  
8.4. El termini de justificació finalitzarà el 31 de juliol de l'any 2000.
  
Novena. Obligacions de la Mutualitat General Esportiva
  
9.1. Justificar l'aplicació dels fons percebuts davant la Direcció General de l'Esport de la Conselleria de Cultura, Educació i Ciència.
  
9.2. Sotmetre's a les actuacions de comprovació que respecte a la gestió dels fons puga efectuar la Conselleria de Cultura, Educació i Ciència i a les de control financer que puga realitzar la Intervenció General de la Generalitat Valenciana i als procediments de fiscalització de la Sindicatura de Comptes.
  
Deu. Reintegrament de les subvencions
  
Serà procedent el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenció de la subvenció sense reunir les condicions requerides.
  
c) Incompliment de la finalitat per a la qual fou concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el cas previst en la base 8.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat desenrotllada.
  
Onze. Normativa aplicable
  
En allò que no preveu esta ordre, els beneficiaris se sotmetran a la Llei d'Hisenda Pública de la Generalitat Valenciana i a la Llei de Pressupostos de la Generalitat Valenciana per a l'exercici de l'any 2000.
  
Tot això sense perjuí del règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.